ธปท.เผย เศรษฐกิจ เดือนพ.ย.ฟื้นนตัวค่อยเป็นค่อยไปจากใช้จ่ายภาครัฐ-เอกชน
ธปท.เผย เศรษฐกิจในประเทศ เดือนพ.ย. ฟื้นนตัวค่อยเป็นค่อยไปจากใช้จ่ายของภาครัฐ-เอกชนช่วยหนุน
30 ธ.ค. 2558

ธนาคารแห่งประเทศไทย (ธปท.) เปิดเผยว่า ภาวะเศรษฐกิจและการเงินเดือน พ.ย.58 ว่า เศรษฐกิจฟื้นตัวอย่างค่อยเป็นค่อยไป โดยได้รับแรงสนับสนุนจากการใช้จ่ายภายในประเทศ ทั้งการใช้จ่ายภาครัฐที่ทำได้ดีต่อเนื่องและการใช้จ่ายภาคเอกชนที่ส่วนหนึ่งได้รับผลบวกจากปัจจัยชั่วคราวตามการเร่งซื้อรถยนต์ก่อนการปรับขึ้นอัตราภาษีสรรพสามิตในปีหน้า รวมทั้งภาคการท่องเที่ยวที่ฟื้นตัวดี
อย่างไรก็ตาม การฟื้นตัวทางเศรษฐกิจยังคงถูกถ่วงด้วยการส่งออกสินค้าที่หดตัวต่อเนื่องจากผลของการชะลอตัวของเศรษฐกิจจีนและอาเซียน ประกอบกับราคาน้ำมันในตลาดโลกที่อยู่ในระดับต่ำมีผลกดดันราคาสินค้าส่งออกหลายชนิด การผลิตในภาคอุตสาหกรรมและการลงทุนภาคเอกชนจึงยังอยู่ในระดับต่ำ
ด้านเสถียรภาพเศรษฐกิจ อัตราเงินเฟ้อทั่วไปยังคงติดลบตามราคาพลังงาน อัตราการว่างงานอยู่ในระดับใกล้เคียงกับเดือนก่อน ขณะที่ดุลบัญชีเดินสะพัดเกินดุลสูงจากมูลค่าการนำเข้าที่อยู่ในระดับต่ำ สอดคล้องกับภาวะอุตสาหกรรมที่ยังไม่เข้มแข็ง